Ceratosaurus

Elaf ***Ceratosaurus*** (= lasär honilabik, tefü hon - in Vöna-Grikänapük *κέρας*, *κέρατος* - su snud onik) äbinon dinosaur yagöl gretik dona-Yurata. Fösils onik petuvons in Topäd di Morrison (Nolüda-Merop), in Tanzania (Frikop) e ba in Portugän. Pats kaladik ona äbinons maxüls gianagretik labü tuts lamafomik, hon gretik ä lamafomik su snud, e telat honilas love logs. Föfalims äbinons nämiks ab brefiks, e nams älabons doatis fol. Hipaboms päbalons (*synsacrum*); i leskelaboms päbalons ko ods e ko el *synsacrum*, sümiko ad böds nulädik. Luveratiko ädabinon i ked stigädilas, u ba sailil, ve bäk.

## Tüv e bids
Elaf *Ceratosaurus* pasevon se Stanöp Dinosaurik di Cleveland Lloyd in zänod tata di Utah (Lamerikän), e se Stanöp di Dry Mesa in Colorado (Lamerikän). Bid patedik, fa hiel O. C. Marsh pebepenöl, binon *Ceratosaurus nasicornis*. Bids pluik tel pebepenons pos brefüp, ün 2000, *C. magnicornis* e *C. dentisulcatus*. Bofikafs labons koapis nämikum, e pubons in klifs bosilo nulikum, kas el *C. nasicornis*. Bids votik, a.s. *C. ingens*, *C. stechowi*, e bid, kel ya pemänioton as *C. meriani*, se Portugän, pebepenons stabü mater no lölöfik.

## Rulifav

El *Ceratosaurus* älifon nilü dinosaurs äs elafs *Allosaurus*, *Torvosaurus*, *Apatosaurus*, *Diplodocus* e *Stegosaurus*. Ba ämätedon ko el *Allosaurus* as ravanim; ab, bi äbinon smalikum (älabon lunoti metas za 6-8, geiloti metas za 2,5, e vetoti milgramas za 500-1000), ba älabon pladi lönik oka in nimaleod timäda okik. El *Ceratosaurus* älabon koapi lunikum ä flekikumi, e göbi fomü ut krokoda; jenöfot at jiniko sinifon, das äkanon svimön gudikumo ka el *Allosaurus* stifikum. In lautot brefabüik oka, hiel Bakker ämobom, das el *Ceratosaurus* valemo äyagon nimis disvatik (a.s. fits, krokods), do jiniko äkanon yagön i dinosauris gretik. Ämobom i, das daülafs e yunafs lunomiko äfidons kobo. Klülabots gonü atos äbinon ye döbatabiks, e tutamals ela *Ceratosaurus* patuvons suvo su fösils dinosauras gretik taledik. Ma teorod popätik votik, el *Ceratosaurus* äyagon cifadilo elafis *Dryosaurus*, *Camptosaurus* ed *Ornithopoda* votik, ibä äbinon yagaf soelik e kluo no äfägon ad deidön elafis *Saurodopa* daülik. Dil nulüda onik bo äbinädon me funs e rets pälüvöl fa yagafs votik.

## Dadiläd

Röletafs ela *Ceratosaurus* äbinons elafs *Genyodectes*, *Elaphosaurus*, e *Carnotaurus*. Dadiläd ela *Ceratosaurus* e röletafas nilikün omik pedöbaton lefäkiko ün tims lätik. El *Ceratosaurus* binon balik sekü kalads okik: binon tu evolföl e tu sümik ad els *Tetanurae*, adas duton lü grup elafas *Coelophysoidae*; binon ye tu primöfik ön mods mödik, adas duton lü elafs *Carnosauria*. Röletafs nilikün onik jiniko äbinons elafs *Abelisauria* perioda Kretatik, ab el *Ceratosaurus* büon bü ons mö degbalionats yelas nen yüms sevädik ün prim Kretata.

Büo, el *Ceratosaurus*, els *Abelisauria* Kretatik, ed els *Coelophysoidae* primöfik pägrupons kobo ön nem: *Ceratosauria*, kel pämiedeton as „elafs *Theropodae* sümikum ad el *Ceratosaurus* ka ad böds“. Tüvots nutimik äjonons ye, das dists gretik ädabinons vü els *Ceratosaurus* lätikum gretik ä evolföls e foms büik soäs elaf *Coelophysis*. Do bevü els *Theropodae* tefädiko fagiks de böds, el *Ceratosaurus* e röletafs omik äbleibons labön patis bödik mödik (a.s. ritayoin onsik äbinon sümikum ad ut bödas ka ut ela *Allosaurus*). Soäsä veraton pro dinosaurs valik, plü fösils onsik potuvons, plü dadiläd e volfam onsik posuemons.

## El ''Ceratosaurus'' in kuliv pöpedik

* El *Ceratosaurus* bal komipon ta el *Triceratops* in fomam yela 1966 biomagodema *One Million Years B.C.* (Yels balion b.K.).
* In biomagodem: *Jurassic Park III*, el *Ceratosaurus* bal pubon brefüpo.
* In biomagodem: *When Dinosaurs Roamed America* (Ven dinosaurs äzitevons Meropi), el *Ceratosaurus* bal pubon anikna, ab fino padeidon e pafidon fa el *Allosaurus*.
* In el *manhwa* Tsyosenänik, el *Baby-Saurus Dooley* famik binon el *Ceratosaurus*.
* In biomagodem: *The Animal World* (Nimavol, 1956), el *Ceratosaurus* bal deidon eli *[[Stegosaurus]]* dü komip, ab suno pos atos patatakon fa el *Ceratosaurus* votik, kel vilon tifön fidi onik. Els *Ceratosaurus* bofik fino falons deadio se klif geilik.
* El *Ceratosaurus* bal kompenon i pö *The Land That Time Forgot* (Län fa Tim Peglömöl, 1975), in kel komipon ta el *Triceratops*, e pö sökot: *The People That Time Forgot* (Mens fa Tim Peglömöls, 1977), in kel hiel Patrick Wayne savom lekevajipuli de els *Ceratosaurus* tel dubä dredükom onis me smokaboums.
* Els *Ceratosaurus* pubons in pled: *Jurassic Park: Operation Genesis* ela *Vivendi Universal*.

## Literat
* Bakker, R. T., and G. Bir. 2004. Dinosaur crime scene investigations. In: P. J. Currie, E. B. Koppelhusw, M. A. Shugar, e J. L. Wright (red.): *Feathered Dragons*, pads: 301-342. Indiana University Press. ISBN 0-253-34373-9. 
* Gilmore, C. W. 1920. Osteology of the carnivorous *Dinosauria* in the United States National Museum. *United States National Museum Bulletin* nüm: 110, pads: 1-154.
* Madison, J. H., and S. P. Welles. 2000. *Ceratosaurus (Dinosauria, Therapoda), a revised osteology.* Pübot nenomik. Utah Geological Survey. ISBN 1-55791-380-3.
* Marsh, O. C. 1896. Dinosaurs of North America. *U. S. Geological Survey Annual Report* nüm: 16, pads: 133-244.

## Yüms plödik
* Bomem El ''Ceratosaurus'' in Mused Smithsonian Jenava Natik.
* Kaed, su kel tuvöps fösilas ela ''Ceratosaurus'' pajonons.
* Däsinot e nüns dö ela ''Ceratosaurus'' se bevüresodatopäd: *Dinoplanet* hiela Joe Tucciarone.
* Däsinot votik ela ''Ceratosaurus'' fa hiel Josef Moravec, se bevüresodatopäd: *Dinosaur timeline*.
* Däsinot votik ela ''Ceratosaurus'' fa hiel M. Shiraishi, se bevüresodatopäd: *Jurassic Gallery*
* Däsinot e nüns dö el ''Ceratosaurus nasicornis'' se bevüresodatopäd: dinosaur-world.
* Däsinots ela ''Ceratosaurus'' fa lekanans difik, se bevüresodatopäd: *The Dinosauricon*.
In Nedänapük:
* Nüns dö el ''Ceratosaurus'' se bevüresodatopäd: www.dinosaurus.net.
In Spanyänapük:
* Däsinot votik ela ''Ceratosaurus''.